Eduskunnan jättävä sinisten Pentti Oinonen sanoo, että kukaan kansanedustaja ei voi äänestää uudistuksen puolesta, koska uudistus on niin keskeneräinen.

Hallituksen viimeisen suurhankkeen, sote- ja maakuntauudistuksen tukijat vähenevät nyt kovaa tahtia hallituksen omista riveistä.

Aikaisemmin maanantaina uutisoitiin sinisten kansanedustajan Vesa-Matti Saarakkalan linjanneen sote-uudistuksen ”toteuttamiskelvottomaksi”, vaikka maakuntauudistusta hän kannattaakin.

Nyt hallituksen sote-rintamasta lipeää myös sinisten toinen kansanedustaja, eduskunnan tämän kauden jälkeen vapaaehtoisesti jättävä Pentti Oinonen.

– Muotoillaan niin, että olen epävarma vihreän painamisesta, Oinonen sanoo Iltalehdelle.

Sinisten kansanedustaja Pentti Oinonen ei aio äänestää sote- ja maakuntauudistuksen puolesta, jos lakipaketti enää ehtii äänestykseen. Inka Soveri

Savolaisen Oinosen sanamuotoilu tarkoittaa käytännössä sitä, että hän ei aio äänestää sote- ja maakuntauudistuksen puolesta, jos lakipaketti vielä ehtisi äänestykseen eduskunnan suuressa salissa.

Syiksi omalle päätökselleen Oinonen luettelee muun muassa hallituksen haluttomuuden hakea lakipaketille notifiointia Euroopan komissiolta sekä koko valinnanvapausosion.

– Koko homma on niin keskeneräinen, että eihän oikeastaan kukaan kansanedustaja voisi äänestää sen puolesta, kun ei varmuudella tiedä mitä kaikkea on tulossa.

Oinonen kritisoi, että uudistusta on yritetty viedä läpi liian suurin harppauksin.

– On otettu kirahvin askeleita, kun pitäisi edetä varpusen askelin.

Oinonen ei ole tätä ennen kertonut päätöksestään edes sinisten eduskuntaryhmälle.

Oinonen on seurannut viime aikojen sote-vääntöä sairauslomalta pitkällisten selkä- ja jalkavaivojensa vuoksi.

– Ja se on näyttänyt kamalalta.

Pitkästä sairauslomastaan huolimatta Oinonen aikoo palata vielä maaliskuussa parin viikon ajaksi eduskuntaan ennen kuin hän jättää Arkadianmäen lopullisesti.

Ennen Saarakkalaa ja Oinosta sinisistä sote-vastustajiin liittyi eduskunnan ex-puhemies Maria Lohela, joka samalla loikkasi puolueesta Liike Nytiin.

Saarakkalan ja Oinosen tavoin Lohela on ilmoittanut jättävänsä eduskunnan tämän kauden päätteeksi.